Title: ประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ (ฉบับที่ 4) พ.ศ. 2548

ประกาศคณะกรรมการบรรษัทบริหารสินทรัพย์ไทย

ประกาศคณะกรรมการบรรษัทบริหารสินทรัพย์ไทย
เรื่อง
หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
(ฉบับที่
๔)
พ.ศ.
๒๕๔๘

โดยที่เป็นการสมควรแก้ไข เพิ่มเติมประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
ฉบับลงวันที่ ๒ กรกฎาคม ๒๕๔๕ ให้เหมาะสมยิ่งขึ้น

อาศัยอำนาจตามมาตรา ๑๘ (๔) (๕) และ (๙) ประกอบมาตรา
๕๗ แห่งพระราชกำหนดบรรษัทบริหารสินทรัพย์ไทย พ.ศ. ๒๕๔๔ คณะกรรมการบรรษัทบริหารสินทรัพย์ไทยจึงให้แก้ไขเพิ่มเติมหลักเกณฑ์
วิธีการ เงื่อนไขและกระบวนการในการบริหารสินทรัพย์ด้วยคุณภาพ ดังต่อไปนี้

ข้อ ๑  ประกาศฉบับนี้เรียกว่า ประกาศคณะกรรมการบรรษัทบริหารสินทรัพย์ไทย
เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
(ฉบับที่ ๔) พ.ศ. ๒๕๔๘

ข้อ ๒  ให้เพิ่มข้อความต่อไปนี้เป็นวรรคสามของข้อ ๑๗
แห่งประกาศคณะกรรมการบรรษัทบริหารสินทรัพย์ไทย เรื่อง หลักเกณฑ์ วิธีการ เงื่อนไขและกระบวนการในการบริหารสินทรัพย์ด้อยคุณภาพ
ฉบับลงวันที่ ๒ กรกฎาคม ๒๕๔๕
ในกรณีมีเหตุการณ์ที่มีลักษณะพิเศษ เป็นต้นว่า แผ่นดินไหว
คลื่นยักษ์ รวมถึงภัยธรรมชาติร้ายแรงอื่นๆ โรคไข้หวัดนก โรควัวบ้า โรคซาร์ (SARS)
รวมไปถึงโรคระบาดร้ายแรงอื่นๆ อัคคีภัย สงครามกลางเมือง
ภัยจากการก่อการร้าย ภัยจากสงคราม และอาวุธนิวเคลียร์ ที่ก่อให้เกิดผลกระทบหรือความเสียหายต่อธุรกิจ
หรือกิจการ หรือทรัพย์สิน หรือตัวของลูกหนี้ ผู้ค้ำประกัน และ/หรือผู้ที่เกี่ยวข้องในสินทรัพย์ด้อยคุณภาพรายใด
ไม่ว่าจะเกิดขึ้นโดยตรงหรือโดยอ้อม ให้คณะกรรมการบริหาร หรือคณะอนุกรรมการที่คณะกรรมการบริหารมอบอำนาจ
มีอำนาจพิจารณางดคิดดอกเบี้ย หรือผ่อนผันให้คิดดอกเบี้ยในอัตราที่ต่ำกว่าอัตราที่กล่าวไว้ในวรรคสองได้ตามความเหมาะสมในช่วงเวลาใดเวลาหนึ่งสำหรับการปรับโครงสร้างหนี้ในสินทรัพย์ด้อยคุณภาพรายนั้นๆ

ประกาศฉบับนี้ให้มีผลใช้บังคับตั้งแต่วันที่ ๑๐ มกราคม
๒๕๔๘ เป็นต้นไป[๑]

โอฬาร
ไชยประวัติ
ประธานกรรมการบรรษัทบริหารสินทรัพย์ไทย

นันทนา/ผู้จัดทำ
๒  มีนาคม  ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๖ ง/หน้า ๑๘๗/๒๓ กุมภาพันธ์ ๒๕๔๙